Hoitajan varkausjutun syyttäjä sai moitteita - Kotimaa - Ilta-Sanomat
Hoitajan varkausjutun syyttäjä sai moitteita
Tampereen käräjäoikeus jätti työnantajaltaan runsaasti tavaraa varastaneen naisen tuomitsematta rangaistukseen kohtuuden nimissä, eikä syyttäjä valittanut tuomiosta. (KUVA: IS)
Julkaistu: 31.8.2007 11:17 , Päivitetty: 31.8.2007 13:57
Myrkytyksistä epäillyn sairaanhoitajan varkausjutun syyttäjä saa apulaisvaltakunnansyyttäjältä pyyhkeitä. Apulaisvaltakunnansyyttäjä Jorma Kalskeen mielestä Pirkanmaan kihlakunnansyyttäjän olisi pitänyt hakea muutosta käräjäoikeuden tuomioon.
Tampereen käräjäoikeus jätti viime keväänä työnantajaltaan suuren määrän tavaraa varastaneen naisen kohtuuden nimissä ilman rangaistusta.
Samaista naista epäillään nyt kahdesta murhasta ja murhan yrityksestä, jotka ovat kohdistuneet kehitysvammaisiin potilaisiin ja sairaanhoitajan omaan sukulaislapseen.
Syyttäjä ei valittanut Tampereen käräjäoikeuden toukokuisesta ratkaisusta, vaikka hän sanoikin taannoin STT:lle miettineensä asiaa normaalia tarkemmin. Hänen mukaansa ratkaisu ei ollut missään tapauksessa tavanomainen.
Syyttäjä kertoi kuitenkin pitäneensä käräjäoikeuden perusteluita oikeina, mikä kanta ilmenee myös Valtakunnansyyttäjänvirastolle toimitetusta selvityksestä. Hänen mielestään rangaistuksetta jättämisellä ei loukattu yleistä tai yksityistä etua eikä yhdenvertaisuutta lain edessä.
Tampereen käräjäoikeus perusteli poikkeuksellista ratkaisuaan muun muassa sillä, että nainen katui kovasti tekoaan. Oikeus ei myöskään halunnut vaikeuttaa naisen tulevia työnsaantimahdollisuuksia hoitoalalla, jota hän tuolloin opiskeli.
Nainen oli jo sopinut korvaavansa entiselle työnantajalleen 20 000 euroa anastamistaan tavaroista. Tavaroiden vieminen ajoittui lähes 2,5 vuoden ajalle.
Samankaltaisista teoista
yhtäläiset rangaistukset
Apulaisvaltakunnansyyttäjä Jorma Kalskeen mukaan Tampereen käräjäoikeuden menettely poikkesi kyseisessä tapauksessa jyrkästi vakiintuneesta rangaistuskäytännöstä. Hänen mielestään syyttäjän olisi tullut hakea asiassa muutosta.
Tätä olisivat edellyttäneet teon vakavuus, korkeimman oikeuden kannanotot rikoksella hankitun hyödyn korvaamisen merkityksestä rangaistukseen ja käräjäoikeuden tuomion ongelmallisuus erityisesti yhdenvertaisuuden toteutumisen kannalta.
Yhdenvertaisuusperiaate eli karkeistaen se, että samanlaisista rikoksista lankeaa samankaltaiset rangaistukset, on yksi rikosoikeudellisen oikeudenmukaisuuden kulmakivistä. Käytännössä sillä on eniten merkitystä massarikosten kohdalla.
Valtionsyyttäjä Jarmo Rautakoski sanoo, että katumus ja itse aiheutetun vahingon korvaaminen eivät yleensä ole seikkoja, joiden perusteella jätetään ketään tuomitsematta. Tavallisesti ne voidaan ottaa huomioon rangaistuksen mittaamisessa.
- Kun mennään näin pitkälle, että annetaan kokonaan anteeksi, se on aika poikkeuksellista.
Valtakunnansyyttäjänvirasto puuttui tapaukseen oma-aloitteisesti sen jälkeen, kun varkausjuttu uutisoitiin näkyvästi tiedotusvälineissä.
NAINEN TUNNUSTI MYYMÄLÄVARKAUDET
Vaikka vangitulla sairaanhoitajalla ei ole rikosrekisteriä ja lääkevarkausepäilykin on tältä erää kariutunut, niin nuhteeton hänen taustansa ei ole.
Terveydenhoitoalan opiskelujen ohessa 26-vuotias on tehnyt töitä elintarvikeliikkeen myyjänä ja siivoojana. Yli kolme vuotta kestänyt työsuhde päättyi viime vuodenvaihteessa, kun nainen jäi kiinni pitkään jatkuneista, mittavista myymälävarkauksista.
Kävi ilmi, että hän oli vienyt tavaraa kotiinsa maksamatta säännöllisesti jo lähes 2,5 vuoden ajan. Kiinni jäätyään hän tunnusti teot.
- Hän oli muka viemässä jätesäkeissä roskia ulos, vaikka todellisuudessa säkit olivat täynnä varastettua tavaraa, kertoi vangitun ex-työtoveri IS:lle.
Syyte myymälävarkauksista nostettiin viime keväänä. Syyttäjä vaati hänelle rangaistusta yli 43000 euron anastuksista.
Oikeus arvioi varastettujen tavaroiden arvoksi kuitenkin vain 20000 euroa. Nainen selvisi siitäkin ilman rangaistusta, koska oikeus piti vahingonkorvauksia riittävänä seuraamuksena.
Vangittua hoitajaa epäiltiin myös Nokian terveyskeskuksen lääkevarkauksista. Esitutkinnassa ei kuitenkaan kertynyt näyttöä, joka olisi osoittanut 26-vuotiaan varkaaksi. Virallisesti hän on siis tällä haavaa syytön terveyskeskuksen lääkekatoon.
KRP tutkii Nokian terveyskeskuksen potilaskuolemia